《送宋构成之运判赴阙》
宋代·冯山

曾留先帝紫宸班，高议雍容数刻间。使节光华金口赐，乡枌歌舞绣衣还。

炉锤应手皆良法，斤斧投虚辄大奸。坐席贤劳殊未暖，归轺严召遽难攀。

豪曹自是青云器，骐骥应无白日閒。苏孺故人聊养拙，君公行部每开颜。

新知邂逅情犹在，远别逡巡涕欲潸。人事去来宁可问，试看庄叟道中环。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。